KIRJALLINEN KYSYMYS E-3204/02 esittäjä(t): Stavros Xarchakos (PPE-DE) komissiolle. Ihmisoikeudet Turkissa ja Albaniassa.



Virallinen lehti nro 011 E , 15/01/2004 s. 0038 - 0039



KIRJALLINEN KYSYMYS E-3204/02 esittäjä(t): Stavros Xarchakos (PPE-DE) komissiolle (11. marraskuuta 2002) Aihe: Ihmisoikeudet Turkissa ja Albaniassa Yhteisön virkamiesten antamien lausuntojen mukaan EU haluaa antaa Turkille jonkinlaisen rohkaisevan viestin, ja se aikoo myös lujittaa suhteitaan Albaniaan. Kuitenkin albanialaisessa lehdistössä mainitaan, että Albanian kansalaisten vastaanottamien ja lähettämien kirjeiden kohdalla rikotaan jatkuvasti kirjesalaisuutta, ja luotettava ranskalainen päivälehti Le Figaro mainitsi 22. lokakuuta 2002 ilmestyneessä numerossaan, että Turkin poliisi pidätti 21. lokakuuta 2002 Turkin 3. marraskuuta järjestetyissä vaaleissa ehdokkaana olleen A. Firatin syytettynä kurdin kielen käyttämisestä yhdessä vaalikampanjatilaisuudessa. Onko komissio tietoinen edellä mainituista Turkissa ja Albaniassa sattuneista tapauksista, joissa ihmisoikeuksia on häikäilemättömästi loukattu? Miksi nämä loukkaukset jatkuvat, vaikka Euroopan parlamentin jäsenet, luotettavat kansainväliset julkaisut, kansalaisjärjestöt ja muut tahot ovat vuosien ajan esittäneet niitä koskevia vastalauseita? Eikö komissio ole kyennyt tekemään selväksi, että mikä tahansa jonkin maan taloudellinen tai muu suhde EU:n kanssa edellyttää ihmisten perusvapauksien järkkymätöntä kunnioittamista, sillä ne ovat erottamattomasti eurooppalaiseen kulttuuriin liittyviä elementtejä? Miksi Turkin kauan sitten ilmoittamia uudistuksia, jotka koskivat kurdin kielen käyttämistä opetuksessa ja radiossa sekä televisiossa, ei ole pantu täytäntöön? Sisältyykö Turkissa voimassa olevan vanhentuneen vaalilain joka kieltää ehdokkaita käyttämästä muuta kieltä kuin turkkia kumoaminen niihin uudistuksiin, joista Turkin hallitus on ilmoittanut? Günter Verheugenin komission puolesta antama vastaus (6. tammikuuta 2003) Komissio on tietoinen oikeus- ja vapauspuolueen (HAK-PAR) puheenjohtajan A. Firatin tapauksesta. Hänethän pidätettiin Diyarbakirissa vaalitilaisuudessa 21. lokakuuta 2002 hänen puhuttuaan kurdia, mutta vapautettiin samana päivänä viiden tunnin kuluttua ilman seurauksia. Turkin vaalilain mukaan vaalikampanjoissa on käytettävä turkin kieltä. Komissio ei ole tietoinen mahdollisista konkreettisista ehdotuksista tämän lain muuttamiseksi. Maan uusi hallitus on kuitenkin ilmaissut aikomuksensa tarkistaa vaalilakia huomioidakseen perustuslakiin hiljattain tehdyt muutokset. Elokuussa 2002 hyväksytty perustuslakiuudistus koskee muilla kielillä kuin turkiksi tapahtuvaa koulutusta ja yleisradiointia. Turkin kansalaisten jokapäiväisessä elämässään perinteisesti käyttämiä eri kieliä ja murteita koskeva säädös tuli voimaan 19. syyskuuta 2002. Muulla kuin turkin kielellä tapahtuvaa yleisradiointia koskevaa säädöstä ei ole vielä annettu. Elokuun 9. päivänä 2002 annetun lain nro 4771 mukaan kaikkien aiottujen säädösten olisi tultava voimaan vuoden kuluttua lain julkaisemisesta. Komissio tarkkailee tiiviisti ihmisoikeustilannetta, kuten todetaan hiljattain julkaistussa vuoden 2002 määräaikaiskertomuksessa Turkin edistymisestä Euroopan unioniin liittymisen valmisteluissa(1). Kun kyse on Albaniasta, siitä huolimatta, että komissio seuraa tiiviisti Albanian lehdistöä, se ei ole tietoinen maan kansalaisten yksityisen kirjesalaisuuden järjestelmällisestä rikkomisesta. Komission saamien tietojen mukaan yksityisten kirjelähetysten satunnaista avaamista ei voida kiistää, mutta se johtuu pääasiassa Albanian vajaavalmiuksisesta postilaitoksesta. Komissio aikoo kuitenkin seurata tätä kysymystä erityisen tarkasti ja jatkaa sen korostamista, että ihmisoikeuksien ja yksilönvapauksien kunnioittaminen on välttämätöntä EU:n ja Albanian suhteiden lujittamiseksi. (1) KOM(2002) 700 lopullinen.